**Alarmprisen**, også skrevet **Alarm-prisen** eller bare **Alarm**, var en norsk musikkpris som ble delt ut årlig i perioden 2001 til 2007. Prisen ble delt ut til norske musikkartister innen pop, rock og beslektede sjangere. Prisen ble arrangert og delt ut av stiftelsen Alarm og var en ideell og uavhengig pris. Den første utdelingen ble arrangert 3. februar 2001, og det ble delt ut priser i totalt ti prisklasser. 

Totalt har 55 ulike artister vunnet én eller flere priser. I tillegg ble det delt ut pris til en nettside, et plateselskap og en fan. Mestvinnende artist er Röyksopp som vant totalt fire Alarmpriser, og som også var den artisten som vant flest priser under en utdeling med tre priser i 2002.

Om prisen
---------

Annie vant to priser i 2005.
Stiftelsen Alarm, som administrerte Alarmprisen, ble etablert i 2000 av ulike aktører fra norsk musikkliv og platebransje. Blant initiativtakerne var Svein Bjørge fra Playground Music, som ble omtalt som primus motor for prisen og var daglig leder i stiftelsen fram til 2006. Prisen ble opprettet som et alternativ til Spellemannprisen, som dekket et videre spekter av musikksjangere, og den mer kommersielle HitAwards-prisen. Under etableringen ble arbeidstittelen No hit-award brukt om prisen, og fokuset var fra starten å «få mer fokus og oppmerksomhet på den såkalte underskogen av norsk og internasjonal musikk» og «å rette fokus på artister som ellers aldri er i nærheten av å vinne priser og oppmerksomhet». Senere ble prisens mål satt til å «øke fokus og kjennskap til norsk rytmisk kvalitetsmusikk generelt».

Utvelgelsen av de nominerte i sjangerklassene og de fleste tilleggsklassene ble gjort av musikkjournalister som stemte frem artister og album i de ulike klassene. Nomineringen ble gjort uten noen forhåndspåmelding fra plateselskapene. Etter nomineringen var klar, ble det gjennomført en todelt avstemming for å kåre vinnerne, én hvor publikum kunne være med på å stemme på prisens nettsider og via SMS og én hvor musikkjournalistene stemte på sine favoritter. Publikumsstemmene og journaliststemmene talte hver 50 prosent hver når vinnerne ble kåret. I enkelte klasser ble vinneren kåret av en egen fagjury. Vinnerne i de ulike klassene mottok de første årene et diplom, og senere en statuett med inskripsjon.

Alarmprisen samarbeidet gjennom alle år med NRK som overførte utdelingene direkte på NRKs nettsider og NRK P3. Fra 2003, etter at NRK hadde mistet rettighetene til å vise Spellemannprisen året før, ble en redigert utgave av utdelingene vist årlig som en del av NRKs musikkprogram *Lydverket*. Alarmprisen samarbeidet også med flere studentradioer som overførte prisutdelingen.

Utdelingen ble arrangert tre ganger på Rockefeller og to ganger på Sentrum Scene, begge konsertsteder i Oslo. I 2003 og 2004 samarbeidet prisen med musikkonferansen og festivalen by:Larm, og prisutdelingen ble arrangert som en del av av by:Larm-arrangementet, henholdsvis på Studentersamfundet i Trondheim og Teatergarasjen i Bergen. Hver utdeling ble ledet av to til tre programledere, og totalt elleve ulike personer var programleder for en eller flere av de syv utdelingene. Kristin Winsents var med å lede flest utdelinger med tre, mens Rune Nilson og Steinar Sagen var med å lede to hver. Alarmprisen ble fram til 2006 delt ut i en av årets to første måneder, men ble i 2007 flyttet til høsten. En av grunnene til flyttingen var å få arrangert utdelingen på et annet tidspunkt enn Spellemannprisen og by:Larm.

I oktober 2008 bestemte styret at de ikke kunne gjennomføre utdelingen for 2008 på grunn av pengemangel, men håpet det ville være mulig å dele ut pris året etter. Prisen ble imidlertid ikke delt ut igjen, og Alarmprisen 2007 ble den syvende og siste utdelingen av Alarmprisen.

Priskategorier
--------------

Sigur Rós vant to av de tre internasjonale prisene som ble delt ut.
Superfamily vant to priser i 2007.
Antall priskategorier som ble delt ut hvert år varierte mellom ni og fjorten. Seks priskategorier ble delt ut under alle prisutdelingene; de fire sjangerklassene innen rock, pop, hiphop og metal, samt klassene beste låt og beste liveartist. Gjennom prisens syv år ble det delt ut totalt 80 priser i åtte ulike sjangerklasser, ti tilleggsklasser og tre internasjonale klasser.

Under den andre utdelingen ble Alarm-juryens spesialpris delt ut for første gang. Prisen var inspirert av den britisk/irske Mercury Prize, og ble delt ut til en artist som «gjennom konserter og/eller plateutgivelse har levert kunstneriske prestasjoner av særs høy kvalitet». Etter to utdelinger endret klassen i 2004 navn til Alarmprisen, det samme som selve prisutdelingen, og gikk til ferske artister som «utmerker seg som lovende, og som man tror og håper skal slå fullstendig igjennom i den nærmeste fremtid» Vinneren mottok et prisbeløp som varierte mellom 25 000 og 100 000 kroner. I tillegg mottok vinneren av klassen fra 2004 en markedsføringspakke på opptil 650 000 kroner og/eller gratis annonseringsplass i Dagbladet. Vinneren av klassen ble kåret av en jury og det ble ikke offentliggjort noen nominerte.

Som følge av samarbeidet med NRK, gikk klassene for årets nykommer og årets låt i 2004 og 2005 under navnene Lydverketprisen og Petreprisen etter programmet *Lydverket* og radiokanalen P3. De nominerte i klassen Lydverketprisen ble plukket ut av *Lydverket* disse to årene.

Under de to siste utdelingene samarbeidet Alarmprisen med Rikskonsertene om en turnépris hvor vinneren fikk en Norgesturné med start på by:Larm og konsert på henholdsvis Quartfestivalen og Hovefestivalen. Artister måtte selv søke om å bli vurdert i klassen, og vinneren ble kåret av en jury med medlemmer fra Alarm-stiftelsen og Rikskonsertene. Klassen gikk under navnet turnéprisen det første året og RiksAlarm året etter. Prisen ble også delt ut av Rikskonsertene i 2008, etter at Alarmprisen var avlyst.

Under den første utdelingen ble det også delt ut priser i tre internasjonale klasser for utenlandske artister; årets internasjonale album, årets internasjonale låt og årets internasjonale overraskelse. Prisene ble ikke delt under hovedutdelingen og klassene ble ikke videreført de neste årene.

### Kategorioversikt

| Kategori | Merknad | Utdelinger |
| --- | --- | --- |
| 2001 | 2002 | 2003 | 2004 | 2005 | 2006 | 2007 |
| Årets rockealbum |  | Utdelt |
| Årets popalbum |  | Utdelt |
| Årets metalalbum |  | Utdelt |
| Årets hiphop/rapalbum |  | Utdelt |
| Årets house/technoalbum | Erstattet av electronica | Utdelt |  |
| Årets jazzalbum |  |  | Utdelt |
| Årets electronicaalbum | Frimusikk/electronica i 2006 |  | Utdelt |
| Årets klubbalbum |  |  | Utdelt |  |
| Årets låt | Petreprisen i 2004 og 2005 | Utdelt |
| Årets liveartist |  | Utdelt |
| Årets overraskelse |  | Utdelt |  |
| Årets plateselskap |  | Utdelt |  |
| Årets nettside |  | Utdelt |  |
| Årets Alarmpris | Alarm-juryens spesialpris i 2002 og 2003 |  | Utdelt |
| Årets musikkvideo |  |  | Utdelt |
| Årets nykommer | Lydverketprisen i 2004 og 2005 |  | Utdelt |
| RiksAlarm! | Turnéprisen i 2006 |  | Utdelt |
| Årets blodfan |  |  | Utdelt |  |
| Årets internasjonale album |  | Utdelt |  |
| Årets internasjonale låt |  | Utdelt |  |
| Årets internasjonale overraskelse |  | Utdelt |  |

Vinnere
-------

Röyksopp vant totalt fire priser.
Tungtvann vant totalt tre priser.
Karin Park ble årets nykommer i 2003.
Totalt har 55 ulike artister vunnet en eller flere priser. I tillegg ble det delt ut pris til en nettside, et plateselskap og en fan. Mestvinnende artist er Röyksopp som vant totalt fire Alarmpriser, og som også var den artisten som vant flest priser under en utdeling med tre priser i 2002.

### Årets rockealbum

* 2001: Motorpsycho for *Let Them Eat Cake*
* 2002: Kaizers Orchestra for *Ompa til du dør*
* 2003: JR Ewing for *Ride Paranoia*
* 2004: Turboneger for *Scandinavian Leather*
* 2005: WE for *Smugglers*
* 2006: Madrugada for *The Deep End*
* 2007: My Midnight Creeps for *Histamin*

### Årets popalbum

* 2001: Sister Sonny for *While Others Dance, Sister Sonny*
* 2002: Röyksopp for *Melody A.M.*
* 2003: Thomas Dybdahl for *...That Great October Sound*
* 2004: Magnet for *On Your Side*
* 2005: Annie for *Anniemal*
* 2006: Ane Brun for *A Temporary Dive*
* 2007: Marit Larsen for *Under the Surface*

### Årets hiphop/rapalbum

* 2001: Tungtvann for *Nord og ned*
* 2002: Warlocks for *Afterlife*
* 2003: Gatas Parlament for *Holdning over underholdning*
* 2004: Equicez for *State of Emergency: Generation Equiz*
* 2005: Jaa9 & OnklP for *Sjåre brymæ*
* 2006: Paperboys for *When Worlds Collide*
* 2007: Karpe Diem for *Rett fra hjertet*

### Årets metalalbum

* 2001: Immortal for *Damned in Black*
* 2002: Dimmu Borgir for *Puritanical Euphoric Misanthropia*
* 2003: Satyricon for *Volcano*
* 2004: Dimmu Borgir for *Death Cult Armageddon*
* 2005: Enslaved for *Isa*
* 2006: El Caco for *The Search*
* 2007: Dimmu Borgir for *In Sorte Diaboli*

### Årets house/technoalbum

Klassen ble erstattet av klassen for electronica i 2003.

* 2001: Illumination for *This is Illumination*
* 2002: Röyksopp for *Melody A.M.*

### Årets jazzalbum

* 2002: Jaga Jazzist for *A Livingroom Hush*
* 2003: Dadafon for *Visitor*
* 2004: Supersilent for *Supersilent 6*
* 2005: Lars Horntveth for *Pooka*
* 2006: Shining for *In the Kingdom of Kitsch You Will Be a Monster*
* 2007: Shining for *Grindstone*

### Årets electronicaalbum

Klassen erstattet klassen for house/techno som ble delt ut de to første årene. Gikk under navnet frimusikk/electronica i 2006.

* 2003: Jaga Jazzist for *The Stix*
* 2004: Ralph Myerz & The Jack Herren Band for *A Special Album*
* 2005: Ralph Myerz & The Jack Herren Band for *Your New Best Friends*
* 2006: Cloroform for *Cracked Wide Open*
* 2007: Kim Hiorthøy for *My Last Day*

### Årets låt

Klassen gikk under navnet Petreprisen – årets låt i 2004 og 2005.

* 2001: Tungtvann for «Ubudne gjæsta»
* 2002: Röyksopp for «Eple»
* 2003: Satyricon for «Fuel For Hatred»
* 2004: Ephemera for «Girls Keep Secrets In The Strangest Ways»
* 2005: Euroboys for «One Way Street»
* 2006: Madrugada for «The Kids Are On High Street»
* 2007: Superfamily for «The Radio Has Expressed Concerns About What You Did Last Night»

### Årets norske liveband/artist

* 2001: Satyricon
* 2002: Kaizers Orchestra
* 2003: Turboneger
* 2004: Turboneger
* 2005: WE
* 2006: Purified in Blood
* 2007: Superfamily

### Årets Alarmpris

Klassen gikk under navnet Alarmjuryens spesialpris i 2002 og 2003. Også omtalt som Alarmprisens hovedpris.

* 2002: Amulet
* 2003: Ephemera
* 2004: Silver
* 2005: Jim Stärk
* 2006: Sofian
* 2007: Ida Maria

### Årets musikkvideo

* 2003: Kaada for «No You Don't»
* 2004: Paperboys for «Hey Man»
* 2005: Kings of Convenience for «I'd Rather Dance With You»
* 2006: Cast for «Problembarn»
* 2007: Tungtvann for «2 uka»

### Årets nykommer

Klassen gikk under navnet Lydverketprisen – årets nykommer i 2004 og 2005.

* 2004: Karin Park
* 2005: Annie
* 2006: Mira Craig
* 2007: Moving Oos

### RiksAlarm

Klassen gikk under navnet turnéprisen i 2006.

* 2006: Serena Maneesh
* 2007: Ungdomskulen

### Prisklasser som kun ble delt ut én gang

Årets overraskelse
* 2001: Briskeby

Årets plateselskap
* 2001: dBut

Årets nettside
* 2001: moonfog.com

Årets internasjonale album
* 2001: Sigur Rós for *Agætis Byrjun*

Årets internasjonale låt
* 2001: Sigur Rós for «Svefn-g-englar»

Årets internasjonale overraskelse
* 2001: Goldfrapp

Årets klubbalbum
* 2006: Röyksopp for *The Understanding*

Årets blodfan
* 2006: Henning Klokkeråsen for for sitt arbeid med drmowinckel.com, fanside for Kaizers Orchestra

Referanser
----------

1. 1 2  «Alarmprisen legges ned». *ballade.no*. 10. oktober 2008. Besøkt 14. oktober 2023.
2. 1 2  «Ny norsk musikkpris: ALARM». *ballade.no*. 10. november 2000. Besøkt 14. oktober 2023.
3. ↑  «Alarm-general trekker seg». *nettavisen.no*. 22. september 2006. Besøkt 14. oktober 2023.
4. ↑  «Dette er Alarm-prisen». *2003-02-12*. Besøkt 14. oktober 2023.
5. ↑  «Alarm: Petreprisen er over oss». *ballade.no*. 7. februar 2005. Besøkt 14. oktober 2023.
6. ↑  «Disse kan vinne Alarm». *vg.no*. 27. september 2007. Besøkt 14. oktober 2023.
7. ↑  «Alarm uten lokale helter». *aftenbladet.no*. 3. februar 2001. Besøkt 14. oktober 2023.
8. ↑  «Journalistenes egne favoritter». *Moss Dagblad*. 5. desember 2005. s. 10.  Bruk av `|besøksdato=` krever at `|url=` også er angitt. (hjelp)CS1-vedlikehold: Dato og år (link)
9. ↑  «Alarm flytter til høsten». *ballade.no*. 30. oktober 2006. Besøkt 14. oktober 2023.
10. ↑  «Ønsker Alarmpris-comeback». *nrk.no*. 23. oktober 2008. Besøkt 14. oktober 2023.
11. 1 2  «Alarm hadde dødd uten P3». *dagbladet.no*. 10. februar 2005. Besøkt 14. oktober 2023.
12. 1 2  «Årets vinnere». *ballade.no*. 29. oktober 2007. Besøkt 14. oktober 2023.
13. ↑  «Alarmprisen åpner for støy og hyller blodfans». *ballade.no*. 19. januar 2006. Besøkt 14. oktober 2023.
14. ↑  «Alarmprisen til Jim Stärk». *vg.no*. 5. februar 2005. Besøkt 14. oktober 2023.
15. ↑  «Alarmprisen og Rikskonsertene presenterer: Turnéprisen 2006». *ballade.no*. 4. november 2005. Besøkt 14. oktober 2023.
16. ↑  «RiksAlarm fortsetter». *musikknyheter.no*. 23. oktober 2008. Besøkt 14. oktober 2023.
17. ↑  «Alarm-pris til Sigur Ros». *Dagsavisen*. 3. februar 2001. s. 18.  Bruk av `|besøksdato=` krever at `|url=` også er angitt. (hjelp)
18. ↑  «Helnorsk fokus hos Alarm». *ballade.no*. 28. november 2001. Besøkt 14. oktober 2023.
19. ↑  «Hvem vinner Alarm-priser?». *nrk.no*. 27. september 2007. Besøkt 2. november 2023.

Kilder
------

* «Alarmprisen er historie». *aftenbladet.no*. 10. oktober 2008. Besøkt 31. oktober 2023.

| * v
* d
* r
Alarmprisen |
| --- |
| 
* 2001
* 2002
* 2003
* 2004
* 2005
* 2006
* 2007

 |

| * v
* d
* r
Vinnere av Alarmprisen |
| --- |
| 2001 | 
* Motorpsycho (rock)
* Sister Sonny (pop)
* Tungtvann (Hiphop)
* Illumination (house/techno)
* Immortal (metall)
* Tungtvann (låt)
* Satyricon (live)
* Briskeby (overraskelse)
* DBut (plateselskap)
* Moonfog.com (nettside)
* Internasjonale: Sigur Rós (album)
* Sigur Rós (låt)
* Goldfrapp (overraskelse)

 |
| 2002 | 
* Kaizers Orchestra (rock)
* Röyksopp (pop)
* Warlocks (hiphop/rap)
* Röyksopp (house/techno)
* Dimmu Borgir (metal)
* Jaga Jazzist (jazz)
* Röyksopp (låt)
* Kaizers Orchestra (live)
* Amulet (Alarmprisen)

 |
| 2003 | 
* JR Ewing (rock)
* Thomas Dybdahl (pop)
* Gatas Parlament (hiphop)
* Satyricon (metal)
* Jaga Jazzist (electronica)
* Dadafon (jazz)
* Satyricon (låt)
* Turboneger (live)
* Kaada (video)
* Ephemera (Alarmprisen)

 |
| 2004 | 
* Turboneger (rock)
* Magnet (pop)
* Equicez (hiphop/rap)
* Dimmu Borgir (metal)
* Ralph Myerz and the Jack Herren Band (electronica)
* Supersilent (jazz)
* Ephemera (låt)
* Turboneger (live)
* Paperboys (video)
* Karin Park (nykommer)
* Silver (Alarmprisen)

 |
| 2005 | 
* WE (rock)
* Annie (pop)
* Jaa9 & OnklP (hiphop)
* Enslaved (metal)
* Ralph Myerz and the Jack Herren Band (electronica)
* Lars Horntveth (jazz)
* Euroboys (låt)
* WE (live)
* Kings of Convenience (video)
* Annie (nykommer)
* Jim Stärk (Alarmprisen)

 |
| 2006 | 
* Madrugada (rock)
* Ane Brun (pop)
* Paperboys (hiphop/rap)
* El Caco (metal)
* Cloroform (electronica)
* Shining (jazz)
* Röyksopp (klubb)
* Madrugada (låt)
* Purified in Blood (live)
* Cast (video)
* Mira Craig (nykommer)
* Henning Klokkeråsen (blodfan)
* Serena Maneesh (turnéprisen)
* Sofian (Alarmprisen)

 |
| 2007 | 
* My Midnight Creeps (rock)
* Marit Larsen (pop)
* Karpe Diem (hiphop/rap)
* Dimmu Borgir (metall)
* Kim Hiorthøy (electronica)
* Shining (jazz)
* Superfamily (låt)
* Superfamily (live)
* Tungtvann (video)
* Moving Oos (nykommer)
* Ungdomskulen (RiksAlarm)
* Ida Maria (Alarmprisen)

 |